KIRJALLINEN KYSYMYS P-2070/99

esittäjä(t): Concepció Ferrer (PPE-DE) komissiolle

(5. marraskuuta 1999)

Aihe: Jakelualan tilanne Euroopassa Promodesin ja Carrefourin fuusion jälkeen

Ottaen huomioon komission Euroopan parlamentille 1. syyskuuta 1999 antamat vastaukset parlamentin jäsenen García Margallon kysymykseen jakelualan yritysten keskittymisestä. Ottaen huomioon, että Promodesin ja Carrefourin fuusio tulee aiheuttamaan vaikeita ongelmia monilla alueilla, kuten Ylä-Savoijissa, jossa jakelujätin hallussa on yli 86 prosenttia kaupasta tai Kataloniassa, jossa fuusiossa syntyneen ryhmittymän hallussa on noin 70 prosenttia supermarketeista. Ottaen huomioon, että tällä fuusiolla on merkittäviä seurauksia koko Euroopassa, sillä nämä yhtiöt omistavat suuria kauppaketjuja koko unionin alueella. Missä vaiheessa ovat aloitteet, joihin komissio on ryhtynyt tai aikoo ryhtyä tässä asiassa?

Mario Montin komission puolesta antama vastaus

(19. marraskuuta 1999)

Yhteisön kilpailusääntöjen puitteissa ja erityisesti yrityskeskittymien valvonnasta annetun neuvoston asetuksen (ETY) 4064/89 muuttamisesta 30 päivänä kesäkuuta 1997 annetun neuvoston asetuksen (EY) 1310/97(1) (sulautuma-asetus) nojalla komissio tutkii sulautumia ja yritysostoja, joissa kyseiset yhtiöt saavuttavat tietyt liikevaihdon raja-arvot (yhteisönlaajuiset keskittymät). Keskittymien osapuolten tulee ilmoittaa hankkeesta komissiolle ja ne eivät yleensä saa toteuttaa sitä ennen kuin saavat hyväksyvän päätöksen. Jos keskittymä uhkaa kilpailua tietyillä markkinoilla yhdessä jäsenvaltiossa, komissiolla on sulautuma-asetuksen 9 artiklan nojalla mahdollisuus siirtää keskittymän tutkinta jäsenvaltiolle, jos se saa perustellun siirtopyynnön viranomaisilta.

Komissio sai 5. lokakuuta 1999 ilmoituksen Carrefourin ja Promodesin sulautuma-aikeista. Hankkeessa syntyy Euroopan suurin toimija elintarvikkeiden vähittäiskaupan alalla. Sulautuma vaikuttaa eniten maissa, joissa osapuolten liiketoiminta on päällekkäistä: Espanjassa, Ranskassa, Italiassa ja Portugalissa. Komissio tarkastelee huolellisesti alueellista ja paikallista jakelua tehdessään arvioitaan. Hanketta tutkitaan parhaillaan ja markkinatutkimus on aloitettu.

Jos komissio päättelee markkinatutkimuksensa jälkeen, että keskittymä muodostaisi tehokasta kilpailua estävän määräävän aseman tai vahvistaisi sellaista (monopoli tai useamman yrityksen yhteinen määräävä asema), se julistaa ehdotetun toimenpiteen yhteismarkkinoille soveltumattomaksi elleivät osapuolet aio muokata alkuperäistä hankettaan soveltuvaksi.

Komissio on tähän mennessä tutkinut noin kaksi tusinaa tapausta elintarvikkeiden vähittäiskaupan alalla Euroopan talousalueen (ETA) jäsenvaltioissa. Suomessa päivittäistavarakaupan alalla toimivien Keskon ja Tukon välistä keskittymähanketta koskevassa asiassa (IV/M.784, 1996) komissio totesi, että hankkeesta syntyisi monopolistinen jakelujärjestelmä suuren osaan Suomen markkinoita ja 50 %:n yhteinen markkinaosuus kansallisella tasolla. Keskittymä julistettiin siksi yhteismarkkinoille soveltumattomaksi. Asiassa Tesco/ABF (IV/M.914, 1997), joka koski elintarvikkeiden vähittäismyyntiä Irlannissa ja Pohjois-Irlannissa, komissio antoi hyväksyntänsä sen jälkeen, kun osapuolet olivat antaneet tarjouspuolta koskevia sitoumuksia Irlannin hallitukselle. Itävallan elintarvikkeiden vähittäismyyntiä koskevassa asiassa Rewe/Meinl (IV/M.1221, 1998) komissio hyväksyi keskittymän tiukoin ehdoin rajoittaen toimenpiteen kolmasosaan kohdeyrityksen liikevaihdosta ja tietyille Itävallan alueille. Kaksi muuta asiaa, Promodes/Casino (osapuolet luopuivat myöhemmin hankkeesta) (IV/M.991,1997) ja Promodes/S21/Gruppo GS (IV/M.1086, 1998) siirrettiin osittain kyseisille jäsenvaltioille, ja Ranskan ja Italian kilpailuviranomaiset käsittelivät ne.

Komissio ei voi näin aikaisessa vaiheessa Carrefourin ja Promodesin sulautuman tutkimista ottaa kantaa tutkimuksen mahdollisiin tuloksiin.

(1) EYVL L 180, 9.7.1997.